Legal Document

Category: 21

Text:
26. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 725 της 23/25 Αυγ. 1977 (ΦΕΚ Α΄ 233) Περί καταργήσεως τμημάτων ειδικοτήτων και ιδρύσεως νέων, και συστάσεως θέσεων εκπαιδευτικού προσωπικού εις τας προτύπους Τεχνικάς Σχολάς της Σ.Ε.Λ.Ε.Τ.Ε. Άρθρ.1.-Καταργούνται τα κάτωθι μη λειτουργούντα τμήματα ειδικοτήτων των Προτύπων Τεχνικών Σχολών της Σ.Ε.Λ.Ε.Τ.Ε. α)Μηχανικών Εμπορικού Ναυτικού της Προτύπου Μέσης Τεχνικής Σχολής και β)Οικοδόμων της Προτύπου Κατωτέρας Τεχνικής Σχολής. Άρθρ.2.-Ιδρύονται από του Σχολικού έτους 197677 εις την Πρότυπον Μέσην Τεχνικήν Σχολήν της Σ.Ε.Λ.Ε.Τ.Ε. τα κάτωθι τμήματα ειδικοτήτων: α)Δεύτερον τμήμα Εργοδηγών Μηχανικών αυτοκινήτων και β)Δεύτερον τμήμα Εργοδηγών Ψυκτικών και Θερμαντικών Συσκευών και Εγκαταστάσεων. Προς επάνδρωσιν δι’ εκπαιδευτικού προσωπικού των δια του άρθρ. 2 του παρόντος συνιστωμένων τμημάτων ειδικοτήτων μετατρέπονται ως προς τας ειδικότητας αι κάτωθι οργανικαί θέσεις των Προτύπων Σχολών της Σ.Ε.Λ.Ε.Τ.Ε. ανήκουσαι εις τα καταργούμενα τμήματα. 1.Μία θέσις Υπομηχανικού Ναυπηγού εις θέσιν Υπομηχανικού Ηλεκτρολόγου. 2.Δύο θέσεις Πολιτικών Υπομηχανικών εις θέσεις Υπομηχανικών Μηχανολόγων. 3.Τρείς θέσεις Εργοδηγών Μηχανικών Εμπορικού Ναυτικού εις δύο θέσεις Εργοδηγών Μηχανικών αυτοκινήτων και εις μίαν θέσιν Εργοδηγού Ηλεκτρολόγου. 4.Μία θέσις σχεδιαστού εις θέσιν Εργοδηγού Ηλεκτρολόγου. 5.Μία θέσις εργοδηγού Δομικού εις θέσιν εργοδηγού Ψυκτικού ή Μηχανολόγου. 6.Μία θέσις Μηχανοτεχνίτου ή εμπειροτεχνίτου μηχανοτεχνίτου εις θέσιν τεχνίτου αυτοκινήτων ή εμπειροτεχνίτου αυτοκινήτων και 7.Μία θέσις ειδικότητος Οικοδόμου ανάγεται εις θέσιν εργοδηγού Ψυκτικού ή Μηχανολόγου. Άρθρ.3.-(Δεν υπάρχει εις το επίσημον κείμενον). Άρθρ.4.-Συνιστώνται πέραν των μετατρεπομένων ως άνω θέσεων θέσις μία ειδικότητος Υπομηχανικού Ηλεκτρολόγου και θέσις μία πτυχιούχου Μέσης Τεχνικής Σχολής ειδικότητος εργοδηγού Ψυκτικού ή Μηχανολόγου. Αι θέσεις αύται προστίθενται του μεν πτυχιούχου Ανωτέρας Τεχνικής Σχολής εις τας θέσεις του τμήματος εργοδηγών μηχανικών αυτοκινήτων, του δε πτυχιούχου Μέσης Σχολής εις τας θέσεις του τμήματος Εργοδηγών Ψυκτικών και Θερμαντικών Συσκευών και εγκαταστάσεων. Άρθρ.5.-Αι δια του άρθρ. 4 του παρόντος Δ/τος συνιστώμεναι 2 θέσεις κατανέμονται εις τας υπό του άρθρ. 9 του Ν.Δ. 580/1970 προβλεπομένας κατηγορίας, κλάδους και βαθμούς ως ακολούθως. Κλάδος Β1 Εκπαιδευτικών Τεχνολογικών μαθημάτων πτυχιούχων Ανωτέρων Τεχνικών Σχολών θέσις μία επί βαθμώ 8ω-6ω. Κλάδος Β2 Εκπαιδευτικών Τεχνολογικών μαθημάτων και εργαστηριακών ασκήσεων πτυχιούχων Μέσων Τεχνικών Σχολών θέσις μία επί βαθμώ 9ω6ω. Προσόντα διορισμού εις τας υπό του παρόντος άρθρου συνιστωμένας θέσεις ορίζονται τα υπό του άρθρ. 10 του Ν.Δ. 580/1978 προβλεπόμενα.